kardosdrur/scandi-wiki huggingface dataset:
Eilífr Goðrúnarson

Eilífr Goðrúnarson var en af Hakon Jarls skjalde, kendt for sin Þórsdrápa, et prisdigt om guden Thor.

Liv 

Om Eilífr vides så godt som intet. Kun er det af hans digte sikkert at han har levet som en hedensk mand før 1000, men at han ved den tid må have antaged den kristne tro. At han har været en Islænder og ikke en Nordmand er højst sandsynligt. Man kunde formode, at han har hørt til Eilífr Örns slægt i Skagafjorden (Þorvaldr Koðránsson og Þorvaldr Tinteinn hørte dertil).

Digtning

Digt om Hakon Jarl 

At Eilífr har opholdt sig hos Hakon Jarl er vist, da han i et vers tiltaler jarlen. Ifølge Skáldatal digtede Eilífr om Hakon Jarl; af det således antydede digt haves et halvvers, hvor digteren ytrer, at han besynger mœran kon, der vistnok er at opfatte som en hentydning til selve navnet Há-kon. Eilífs hoveddigt har midlertidværet det fra codex regius af Snorra-Edda bekendte digt Þórsdrápa.

Þórsdrápa 

Digtet, hvoraf omtrent 20 vers haves, handler udelukkende om Thors færd med Tjalfe og Loke til Geirrødsgård og det beskriver de kampe, som Tor havde undervejs, samt med jætten Geirrøðr og hans døtre. Digtet, der er benyttet af Snorre i hans fremstilling, er fuldt af omskrivninger, der er meget dunkle, tildels på grund af forvanskninger, desuagtet har det noget gammeldags-storslået ved sig og slutter sig på det nærmeste til sådanne digte som f. ex. Þorbjörn Hornklofis Glymdrápa. De kraftige og drabelige omskrivninger står i samklang med de storartede begivenheder, som skildres. Det er mærkeligt at se hvor vilkårligt og umytologisk digteren behandler f.ex. Tor; han lader ham optræde i fuldt krigerudstyr; ikke blot med hammeren, men med skjold og sværd ved lænd. I øvrigt optræder Tor som den drabelige elve-gennemvader og jættedræber på en meget overlegen måde. Digtet er sikkert ikke fuldstænding bevaret, da omkvædet — to linjer — i de samlet anførte vers kun findes én gang. Foruden de nævnte lævninger haves endivdere et samme omkvæd indeholdende halvvers.

Drape om Kristus 

Af et 3. digt, der rimeligvis har været en drape om Kristus, haves et halvvers, hvor hedenske begreber er sammenblandede med kristelige og hvor den hedenske tros grundtone skinner igennem: "Roms stærke konge siger man sidder i syden ved Urds brønd". Det er gammelt stof under ny form.

Kilde 

Denne artikel bruger tekst fra Finnur Jónssons (1858-1934) værk Den oldnorske og oldislandske litteraturs historie, som ikke længere er beskyttet af ophavsret.

Eksterne henvisninger 
 Eilífr Goðrúnarson  Bevaret digtning
 Þórsdrápa  Tolkning, analyse og engelsk oversettelse af Eysteinn Björnsson

Tjek fødsels- og dødsår
Personer fra vikingetiden
Skjaldekunst
Hit the Lights

Hit The Lights er et trash metal nummer skrevet af Metallica i 1982 og var i de tidlige år deres startnummer til koncerterne. Nummeret var det første Metallica skrev og handler om ruset ved at spille rock og metal og om hvordan de elsker at se deres fans gå amok.

Hit the lights blev udgivet på Kill 'em all (som første nummer på pladen) i 1983. Der har også været en tidligere udgave fra 1982 udgivet på den første Metal Massacre opsamlingsplade med forskellige bands og senere har bandets første demo "No Life 'Till Leather" været udgivet med dette nummer.

James Hetfield havde en del af sangen med fra sit tidligere band "Leather Charm" til Lars Ulrich hvor de så har viderudviklet sangen til den version der blev udgivet på Kill 'em all albummet fra 1983.

Selve musikken er hurtig speed metal/trash metal med hurtige guitarsoloer. Nummeret starter med en lang intro der fader langsomt ind hvorefter den egentlige sang går i gang.

Henvisninger
 Hit the Lights sangtekst 

Metallica-sange
Sange fra 1983
The Four Horsemen (sang)

Opslagesordet har også en anden betydning, se The Four Horsemen (wrestling)

The Four Horsemen er en thrash metal sang skrevet af Metallica. Den blev første gang udgivet på Kill 'Em All albummet i 1983. Oprindeligt er sangen skrevet af Lars Ulrich, James Hetfield og Metallica's tidligere lead-guitarist (før Kirk Hammett) Dave Mustaine og hed The Mechanix. Men da Dave Mustaine blev smidt ud af Metallica i 1983, ændrede de navnet og James Hetfield skrev en ny tekst og Kirk Hammet lavede en melodisk solo i midten af sangen. Dave Mustaine kom således ikke med på udgivelsen af sangen.

Guitarsoloen i midten af sangen er faktisk optagelser af to forskellige udgaver som Kirk Hammett skulle vælge imellem at bruge på den endelige indspilning. De prøvede i studiet at lægge dem sammen, hvilket resulterede i den version der findes på albummet. Denne del af sangen spilles sjældent live.

Dave Mustaine startede bandet Megadeth der indspillede og udgav nummeret The Mechanix på deres debutalbum. Forskellen er kun titlen og teksterne.
Musikken er den samme, lige bortset fra Metallica's mellemsolo som de har lagt ind.

Henvisninger
 Sangtekst til The Four Horsemen 

Metallica-sange
Dybbøldagen

Dybbøldagen afholdes hvert år den 18. april, på årsdagen for Slaget ved Dybbøl i 1864.

I dagens anledning sælges Dybbølmærket, hvis overskud går til grænseforeningernes arbejde for det danske mindretal i Sydslesvig.

Den 18. april 2001 afholdtes for første gang nogensinde en mindehøjtidelighed for de faldne med repræsentanter for det tyske Bundeswehr ved Dybbøl Banke.
Ved 150-året for Slaget ved Dybbøl i 2014 deltog op mod 15.000 mennesker i begivenheden ved Dybbøl, hvor Dronning Margrethe, statsminister Helle Thorning-Schmidt og Slesvig-Holstens ministerpræsident, Torsten Albig holdt tale.

Henvisninger 

Begivenheder i Sønderjylland (i Danmark)
Mærkedage
Dagen
Jump In The Fire

Jump in the Fire er en single fra thrash metalbandet Metallica fra deres album Kill 'em all. Nummeret var det andet Metallica skrev efter "Hit The Lights."

Sangteksten er skrevet fra djævlens synsvinkel, som ser folk der slår hinanden ihjel, og er derved sikker på de kommer i helvedet. De "hopper ind i ilden." 
Den originale sang var med på No Life 'Til Leather demoen, og handlede om seksualitet og var skrevet af den originale guitarist Dave Mustaine.

Til sangen "Jump in the Fire" er der udgivet en officiel 12 tommer vinylsingle med et officielt "dyr" som var på coveret. Jump in the fire dyret har senere været vist på t-shirts. B-siden af singlen indeholdt to falske live versioner af "Phantom Lord" og "Seek & Destroy". De var optaget i et studie og fik senere lagt publikumsstøj på.

"Jump in the Fire" indeholder en anderledes guitarsolo end de andre numre på Kill 'Em All. Hvor de andre guitarsoloer spilles i meget høje toner i stor hastighed er Jump in the Fire soloen en oktav dybere og lidt mere rocket i stilen.

I et interview fortæller Lars Ulrich at en af grundene til de skrev den sang var at Iron Maidens sang "Run to the Hills" var den mest populære sang på det tidspunkt og det var således deres egen version af den sang.

Referencer

Henvisninger 
 Jump in the Fire sangtekst

Metallica-sange
Sange fra 1983
Litra MK

Litra MK er en serie på 25 (26 med prototypen 350 001-2) rangerlokomotiver leveret til DSB mellem 1996 og 1998. Lokomotivseriens typebetegnelse hos Siemens og Vossloh er G322.

Prototypen som blev nummeret 352 001-2 ejes i dag af Northrail GmbH, som også har købt de MK maskiner som Railion og DSB har solgt.

Historie 
DSB fik i årene 1996-1997 leveret 20 dieselhydrauliske rangerlokomotiver litra MK 601-620 fra det tyske firma Siemens Schienenfahrzeugtechnik GmbH i Kiel. Året efter bestilte man yderligere 5 lokomotiver, MK 621-625.

Forinden havde DSB haft bestilt et antal rangerlokomotiver litra MJ i Belgien, men disse viste sig aldrig at komme til at fungere tilfredsstillende, og blev derfor returneret.

MK-lokomotiverne, som har en starttrækkraft på 129 kN, afløste de aldrende litra MH, primært til rangering og lettere strækningskørsel.

Da DSB Gods i 2001 overgik til Railion Danmark fulgte MK 604-624 med, mens DSB selv beholdt MK 625 til rangering med personvogne på Belvedere. MK 601-603 var i en periode udlejet til Railion, men på grund af manglende behov kom de tilbage til DSB. Herefter blev de i 2002 solgt til Vossloh Schienenfahrzeugtechnik, som fabrikken i mellemtiden var kommet til at hedde. Senere har disse lokomotiver været udlejet til CFL i Luxemborg og forskellige tyske privatbaner.

Litra MK er teknisk ens til en Vossloh G400 B type rangerlokomotiv, som blev bygget til Holland og Tyskland.

Referencer

Bibliografi 
 Løvborg, Eilert; Mogensen, Peter (2000). DSB materiel i drift (2. udg.). København, Danmark: DSB drift. .

Eksterne Henvisninger 

 Litra MK på Jernbanen.dk
 Litra MK på dsb.dk

MK
MK
Whiplash

Whiplash (Dansk: Piskesmæld) er et trash metal nummer skrevet af Metallica som også blev udgivet som single. Whiplash blev første gang udgivet på Kill 'em all i 1983. Senere har der været udgivet demooptagelser fra før.

Til sangen Whiplash er der udgivet en officiel 12 tommer vinyl-single der er meget svær at få fat på sammenlignet med bl.a. Jump In The Fire 12" singlen.

Henvisninger 
 Whiplash lyrik 

Metallica-sange
Singler fra 1983
Moskvaopstanden i 1682

Moskvaopstanden i 1682, også kendt som Streltsy opstanden, var en opstand i Streltsyregimenterne i Moskva, som resulterede i, at magten i Storfyrstedømmet Moskva tilfaldt Sofia Aleksejevna. Baggrunden for opstanden var rivaliseringen mellem familierne til Aleksej 1. af Ruslands to hustruer (Maria Miloslavskaja og Natalia Narysjkina) om den dominerende indflydelse på politikken for storfyrstedømmet. 

Opstanden blev udløst af, at zar Feodor 3. af Rusland døde den 27. april 1682 uden nogen direkte arvtager. Naryshkina-brødrene til zarina Natalia Narysjkina benyttede sig af interregnumperioden og overtalte patriarken til at udråbe Natalias mindreårige søn Peter som ny zar. Miloslavskijs støtter reagerede ved at sprede rygter om, at Narysjkina-folkene havde kvalt Maria Miloslavskajas søn (og Peters ældre halvbror) Ivan i Kreml. 

Miloslavskij-konspiratorerne opildnede til opstand i Moskvas gader. De brugte utilfredsheden blandt de menige mod deres officerer, og den 11. maj 1682 overtog hoben kontrollen med Kreml og hængte de ledende bojarer og militære ledere, som de mistænkte for korruption – Artamon Matveev, Mikhail Dolgorukov og Grigorij Romodanovskij. 

Nogle få dage senere, den 17. maj, stormede oprørerne igen zarens residens og dræbte nogle Narysjkin-støtter, inklusive to af Narysjkin-brødrene (Kirill og Ivan). Streltsy-regimenterne blev fulgt af en hob af fattige, og de plyndrede gaderne i Moskva i flere dage. Majopstandene førte til, at Peters ældre halvbror Ivan blev udråbt til "første" zar, mens unge Peter blev skubbet ned i anden række, mens Sofia var regent for dem begge, indtil de blev myndige.

Se også 
 Befrielsen af Moskva fra polsk invasion – 1612
 Saltopstanden – 1648
 Kobberopstanden – 1662

Referencer 
 Moskva opstanden i 1682 i russisk historie af Sergej Solovjev 

Opstande i Rusland
Rusland i 1600-tallet
Moskvas historie
Rodney King-opstanden

Rodney King-opstanden også kendt som Los Angeles-opstanden i 1992 blev sat i gang den 29. april 1992 da en primært hvid jury frifandt fire politifolk der var anklaget for at tæve en sort mand Rodney King, efter han flygtede fra politiet. Tusinder af mennesker i Los Angeles, primært unge sorte og latinoer deltog i opstanden hvilket involverede plyndringer, ildspåsættelse og mord. Det skønnes at 58 personer blev myrdet under opstanden og 2383 blev såret.

Rodney King blev fundet død den 17. juni 2012 i en swimmingpool..

Kilder 

Opstande
Afroamerikansk historie
Californiens historie
Los Angeles
Begivenheder i 1992
Litra MX 1001-1045

Den svenske lokomotivfabrik NOHAB leverede i 1960-1961 20 dieselelektriske lokomotiver af typen NOHAB AA12 til DSB, litra MX 1001-1020. I direkte forlængelse leveredes 25 mere, litra MX 1021-1045 i 1961-1962.

Lokomotiverne var ligesom de tidligere leverede storebrødre litra MY forsynet med motorer fra EMD, men havde en mindre, 12-cylindret udgave. De var forsynet med 3-akslede bogier med træk på de to yderste aksler, mens den midterste aksel var et løbehjul med mindre diameter.

De anvendtes i både person- og godstrafik over hele landet, men på grund af deres lave akseltryk især på sidebanerne.

Fra slutningen af 1980'erne solgtes en del af lokomotiverne til danske privatbaner, samt til svenske private operatører.

Fodnoter

Referencer

Bibliografi 
 Christensen, Peter; Poulsen, John (1999). Motormateriel 5 – Med motor fra GM, Smørum, Danmark: bane bøger. .
 Nygård Jensen, Hans; Andersen, Torben; Dresler, Steffen (1988). - de ligner jo hinanden : historien om MX/MY fortalt ved hjælp af tekst, fotos og tegninger, Næstved, Danmark: Lokomotivet.
 Andersen, Torben (1999). DSB litra MX, type 567: NOHAB GM diesellokomotiver i Danmark, Næstved, Danmark: Lokomotivet.

Eksterne henvisninger 

 Litra MX på Jernbanen.dk

MX 1001-1045
MX 1001-1045
MX 1001-1045
Ås (Norge)

Ås er en kommune i Follo i Viken fylke i Norge. Kommunen går  fra østsiden af Bunnefjordens indre del mod sydøst til Hobøl. Den grænser til Vestby, Frogn, Nordre Follo i det tidligere Akershus og Hobøl i det tidligere  Østfold. Administrationscentrum for kommunen er Ås. Andre byer er Kroer og Vinterbro. Ås kommune er også hjemkommune for Universitetet for miljø- og biovitenskap (UMB), tidligere Landsbrukshøyskolen på Ås. I kommunen ligger også en af Norges mest kendte forlystelsesparker, Tusenfryd.

Historie
Et elektrisk strømnet kom til Ås i 1917.

En dyrepark åbnede ved Vinterbro i 1963. I 1970 blev et nyt rådhus indviet. Dyreparken ved Vinterbro ophørte i 1985.

En forlystelsespark, Tusenfryd, startede i 1988.

Norges landbrukshøgskole blev et universitet i 2005.

Dyreliv
Stor vandsalamander findes (i 2012).

Personer fra Ås

Odd Tandberg, kunstmaler († 2017)
Solveig Schytz (1976-), politiker, stortingsrepræsentant, voksede op i Molde

Kilder og henvisninger 

Kommuner i Viken
Kommuner i Akershus
Bushmills (whiskydestilleri)

Bushmills er et whiskydestilleri i den lille by Bushmills i Nordirland.

Bushmills er det eneste tilbageværende whiskydestilleri i Nordirland. Dets fulde navn er The Old Bushmills Distillery og det hævder selv, at være det ældste whiskydestilleri i verden på baggrund af en licens til whiskyfremstilling udstedt af kong James 1. i 1608.

Firmaet Bushmills blev grundlagt i 1784. 

Destilleriet ejes i dag af Diageo plc, der er et af verdens største producenter indenfor øl, vin og spiritus.

Se også 
Irsk whisky

Eksterne henvisning

 Bushmills.com

Whisky fra Irland
Etableret i 1784
Magnet

En magnet (fra det græske λίθος μάγνης líthos magnes, Sten fra Magnesia) er et objekt som har et magnetfelt, magnetfeltet er usynligt, men har den egenskab at det kan tiltrække Ferromagnetiske genstande og frastøde eller tiltrække andre magneter, det kan være en elektromagnet eller en permanent magnet. De tre mest brugte ferromagnetiske metaller som har den egenskab til at være permanente er; Jern, Nikkel og Kobolt. Der findes dog også Lanthanider som har ferromagnetiske egenskaber. Permanente magneter genererer altid et magnetfelt. Nogle sten har naturlige magnetfelter, som Magnettjernsten, hvilket var den første opdagede naturlige magnet, men magneter kan også fremstilles industrielt eksempelvis Alnico Magneter, hvilket er en permanent magnet sammensat af forskellige metaller. Ikke permanente magneter kan fremstilles ved Elektromagnetisme. En Elektromagnet bruger strøm til at generere et magnetfelt.

Sjældne jordarters metaller indgår i de permanente magneter og især neodym anvendes, da materialet giver den stærkeste, kendte permanente magnet på kloden.

SI enheden for feltstyrke er tesla og enheden for magnetisk flux er weber. En tesla er en meget stor enhed, jordens magnetfelt er på ca. 17 μT eller 0,000.017 T.

Det er muligt at gøre et stykke jern eller stål magnetisk, ved at stryge en magnet i den i den samme retning nogle gange, derved dannes der magnetiske poler. Ifølge Små-magnet teorien er dette fordi, de mange "små" magneter inde i eksempelvis et stykke jern ordner sig således at deres nordpoler er i den samme retning, og deres sydpoler er i den samme retning modsat nord. Dette har effekten at jernet opnår samlede poler, hvilket giver det magnetiske felt.
En magnet kan blive afmagnetiseret ved at blive udsat for et meget hårdt slag med eksempelvis en hammer. Ligeledes kan det gøres ved at udsætte den for en elektromagnet, som fungere ved hjælp af vekselspænding. Ved at varme en magnet op til dens curiepunkt bliver den også afmagnetiseret. De forskellige metoder bevirker at Småmagneterne kommer i uorden igen, og dermed mister den tidligere magnet sit felt, da der ikke er nogle samlede poler.

Magneters egenskaber 
Magneter udsender magnetiske feltlinjer (billede). Der forløber et slags felt mellem nord- og sydpol. Den magnetiske effekt er stærkest ved selve polerne, mens den er svagest på midten.

Der findes forskellige teorier om magnetiske monopoler, altså magneter med kun én pol, dog findes der ingen konkrete beviser for at disse findes.

Se også 
 Sjældne jordarter

Elektromagnetisme
Bakgearsolie

Bakgearsolie er en imaginær olie.

Det bliver brugt af svende på autoværksteder til at sende lærlinge på fupærinder for at gøre dem til grin.

Hvis nogen spørger hvad bakgearsolie er for noget og hvad man bruger det til kan man risikere at få følgende humoristiske forklaring:

"Transmissionsolie der kan tåle at køre begge veje. Der findes forskellige typer og kvaliteter bakgearsolier, til f.eks sommer- og vinterbakning, by- og motorvejsbakning, veteran- og racerbakning samt almindelig hverdagsbakning."

Køretøjsteknologi
Humor
Ørneborgen (film)

Ørneborgen (orig. Where Eagles Dare) er en amerikansk/britisk krigsfilm fra 1968 med Richard Burton, Clint Eastwood og Mary Ure i hovedrollerne. Manuskriptet og den senere bestseller roman blev skrevet mere eller mindre samtidigt af Alistair MacLean. Både film og roman betragtes i dag som klassikere.

Handling 

Under 2. verdenskrig havner den amerikanske general George Carnaby, med fuld indsigt i den kommende D-dags invasion i Normandiet, i tyskernes hænder efter at hans fly bliver skudt ned.
Hvad tyskerne ikke ved er, at den tilfangetagne general George Carnaby i virkeligheden er en amerikansk skuespiller der ligner Carnaby, han er korporal i den amerikanske hær.
Et specielt hold bestående af primært engelske kommandosoldater bliver hurtigt samlet og informeret af oberst Wyatt-Turner og viceadmiral Rolland fra MI6. De er ledet af major John Smith og US Army Ranger løjtnant Morris Schaffer og deres mission er, at springe ud i faldskærm over Tyskland, infiltrere slottet, kendt som Schloss Adler (Engelsk: The Castle of the Eagles – deraf titlen på historien), som er hovedkvarter for Waffen-SS i det sydlige Bayern, hvor generalen holdes tilfangetaget, og enten redde eller dræbe ham. Kun Smith er bekendt med, at de bliver ledsaget på flyet af en kvindelig engelsk agent, Mary Ellison. Kort efter at de ankommer til Bayern bliver det også åbenbaret, at tingene ikke helt er som de ser ud og der er et yderligere formål med missionen.
MI6 er infiltreret af tyskerne.

Burg Hohenwerfen blev benyttet som Ørneborgen/Schloss Adler, det uindtagelige hovedkvarter for Waffen-SS.
Den kendte liftscene blev dog optaget ved brug af Feuerkogel-Drahtseilbahn (Feuerkogelseilbahn) i Ebensee.

Medvirkende 

Richard Burton : Major John Smith
Clint Eastwood : Løjtnant Morris Schaffer
Mary Ure : Mary Ellison
Patrick Wymark : Oberst Wyatt-Turner
Michael Hordern : Vice admiral Rolland
Donald Houston : Olaf Christiansen
Peter Barkworth : Ted Berkeley
William Squire : Lee Thomas
Robert Beatty : General George Carnaby
Brook Williams : Sergent George Harrod
Neil McCarthy : Jock MacPherson 
Vincent Ball : Pilot Cecil Carpenter
Anton Diffring : Oberst Paul Kramer
Ferdy Mayne :  Reichmarshal Julius Rosemeyer
Derren Nesbitt : Major von Hapen
Victor Beaumont : Oberst Weissner
Ingrid Pitt :  Heidi Schmidt
Olga Lowe : Løjtnant Anne-Marie Schwartz 
Guy Deghy : Major William Wilner

Dette er listen, som den vises i slutningen af filmen. Der er et antal forskelle mellem karakterernes navne i filmen og romanen.

Produktion 

Instrukør: Brian G. Hutton
Producer: Elliott Kastner
Manuspript: Alistair MacLean
Fotografi: Arthur Ibbetson
Musik: Ron Goodwin   
Produceret: 1968 af Winkast
Film Lokaliteter: Burg Hohenwerfen, Werfen, Østrig; i januar 1968, Ebensee (Østrig); i januar 1968, Lufthavnsscener filmet i Aigen im Ennstal (Østrig); i starten af 1968, Borehamwood Studios, Hertfordshire, England; i foråret 1968.

Eksterne henvisninger 
 whereeaglesdare.com – Fan hjemmeside  (på engelsk)
 

Ørneborgen
Ørneborgen
Ørneborgen
Ørneborgen
Britiske film fra 1968
Forskudt barre

Forskudt barre er en øvelse i redskabsgymnastik for kvinder.

Redskabet forskudt barre består af to stænger i et stativophæng med ståltrådsforankring, hvor den ene barre er 80 cm (+/- 3 cm) højere/lavere end den anden. Den nederste barre er placeret 1,65 m over gulvet (+/- 3 cm), og den øverste barre er placeret 2,45 m over gulvet (+/- 3 cm). Højdeforskellen mellem de to barrer skal være på 80 cm (+/- 3 cm). Afstanden mellem den nederste og øverste barre skal være mellem 100 og 160 cm. Der må anvendes én springtrampolin til indledende afsæt på øvelsen (F.I.G. regler). Øvelser i den forskudte barre indeholder bl.a. sving, skruer og saltoer, og gymnasten udnytter i øvelsen højdeforskellen mellem de to stænger.

Øvelserne bedømmes efter den nye pointskala, hvor den højeste karakter efter de nye regler i teorien er 20 point.

Se også 
 Barre (gymnastikredskab)

Redskabsgymnastik
Gymnastikredskaber
Forkromet øjemål

Et forkromet øjemål er et mærkligt  ordspil som svende i forskellige brancher bruger til at tage gas typisk på lærlinge, som i forvejen har svært ved at forstå alle de fagudtryk som bruges og derfor bliver endnu mere forvirrede når de hører om imaginære ting som forkromede øjemål.

Når udspurgt om en forklaring på, hvad et forkromet øjemål er kunne en svend finde på at komme med følgende humoristiske svar:

 "Specielt øjemål, der bruges til at definere om noget er godt lavet, eller om det overholder nogle udefinerede mål. Forkromningen er for holbarhedens skyld, uden dette vil det ruste, da det ikke er særlig ofte at forkromede øjemål anvendes."

Ord og vendinger
Burg Hohenwerfen

Burg Hohenwerfen er en fæstning fra omkring det 11. århundrede, beliggende ovenfor byen Werfen i Østrig, omkring 50 kilometer syd for Salzburg.

Fæstningen har gennem tiden mest været brugt som fængsel. Fra 1938 til 1987 lå her først en officersskole og sidenhen en politiskole.

Ørneborgen 
I 1968 blev krigsfilmen Ørneborgen (Where Eagles Dare) efter Alistair MacLeans manuskript indspillet her.

Hovedrollerne havde Richard Burton, Clint Eastwood og Mary Ure.

Fæstningen blev brugt som slottet Schloss Adler, det uindtagelige hovedkvarter for Waffen-SS i det sydlige Bayern. Den kendte liftscene blev dog filmet ved brug af Feuerkogelseilbahn i Ebensee.

Se også 
 Borge og slotte i Østrig

Eksterne henvisninger 

 Historisk information om Burg Hohenwerfen
 Billeder og panoramakamera fra Burg Hohenwerfen
 Hohenwerfen 

Fæstningsanlæg i Østrig
Dværgulvefod-familien

Dværgulvefod-familien (Selaginellaceae) er en monotypisk familie med en enkelt slægt og op mod 700 arter. Den synlige del af planten er opstigende skud med tætsiddende, bittesmå skælagtige blade i 4 rækker. Fra de krybende stængler udgår primitive rødder.

Skuddene udvikler 4 megasporer, der danner mikrosporer som udvikles til en forkim, hvor svømmende sædceller opsøger æganlægget, når bladet er dækket af en vandhinde.

Deværgulvefod er udbredt over det meste af verdnen, men forekommer hovedsageligt i tropiske skovområder.

 Dværgulvefod (Selaginella)

Rødlistede arter 
 Selaginella carinata

Note 

Plantefamilier
Dværgulvefodsplanter